কিশোরগঞ্জ সদরের লতিবাবাদ চরপাড়া জনতা বাজারে গত শুক্রবার রাত ২টার দিকে পল্লী বিদ্যুৎ লাইনের ট্রান্সফরমার চুরি করতে  গিয়ে জনতার হাতে দুলাল (৩৫) নামের এক চোর ধরা পড়েছে। তাকে গণধোলাই শেষে প্লাস দিয়ে জিহ্বা টেনে ফুটো করে থানা পুলিশে সোপর্দ করা হয়েছে। সে কিশোরগঞ্জ শহরের পূর্বতারাপাশা মহল্লার আইযুব আলীর ছেলে।  পুলিশ ও প্রত্যক্ষদর্শীরা জানিয়েছে, শুক্রবার গভীর রাতে গ্রেফতারকৃত চোর দুলাল ও তার সহযোগী আলমগীর (৩২), রুবেল (৩২) ও ফারুক নামের একদল চোর সদরের লতিবাবাদ চরপাড়া জনতাবাজারে পল্লী বিদ্যুৎলাইনের খুঁটিতে স্থাপিত ৩টি ১০ কেভি এ ট্রান্সফরমার চুরির চেষ্টা করে। তারা ২টি ট্রান্সফরমার খুলে মাটিতে নামিয়ে কয়েল নষ্ট করে । এ সময়  বাজারের লোকজন ঘটনা দেখে ধাওয়া করে দুলালকে হাতেনাতে আটক করে। এ সময় তার সঙ্গীয় ৩ চোর দৌড়ে পালিয়ে যায়। পরে তাকে গণধোলাই শেষে প্লাস দিয়ে জিহ্বা টেনে কেটে ফুটো করে থানা পুলিশে সোপর্দ করে। থানার কর্তব্যরত এসআই শেখ আব্দুল্লাহ জানান, গ্রেফতার দুলাল সে নিজে ট্রান্সফরমার চুরির ঘটনায় সরাসরি জড়িত বলে স্বীকার করেছে। সে আন্তঃজেলা ট্রান্সফরমার চোর দলের সিন্ডিকেট সদস্য বলে জানায়। জিঙ্গাসাবাদে পালিয়ে যাওয়া সহযোগীদের নাম ঠিকানা সব খুলে বলেছে। তারা হচ্ছে- শহরের তারাপাশা এলাকার শাহেদ আলীর ছেলে আলমগীর (৩২) ও যশোদল টেক্সটাইল মিল  এলাকার দুই সহোদর রুবেল ও ফারুক। তাদের বিরুদ্ধে থানায় মামলা রুজু করা হয়েছে। তার স্বীকারোক্তিতে চোরাই কাজে ব্যবহৃত দড়ি, ছালার বস্তা, সস্নাইসহ চোরাই মাল উদ্ধার করা হয়েছে। মামলার বাদী কিশোরগঞ্জ পল্লী বিদ্যুৎ সমিতির এনফোর্সমেন্ট কো-অর্ডিনেটর মো. আনিসুর রহমান খন্দকার জানান, দুটি ট্রান্সফরমার খুলে কয়েল নষ্ট করায় লক্ষাধিক টাকা ক্ষতি হয়েছে। সংঘবদ্ধ চোর ইতিমধ্যে ৩ ডজনেরও অধিক ট্রান্সফরমার চুরি করেছে। এবার জনতা তাদের আটক করে গণধোলাই দিয়ে জিহ্বার আংশিক কেটে দিয়েছে।